สรุปภาวะตลาดหุ้นในภูมิภาคเอเชียประจำวันนี้ นิกเกอิพุ่งสูงสุดรอบ 15 ปี
สรุปภาวะตลาดหุ้นในภูมิภาคเอเชียประจำวันนี้
9 เม.ย. 2558

สำนักข่าวอินโฟเควสท์ (Th) รายงานสรุปดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง เนื่องจากหุ้นกลุ่มพลังงานที่ปรับตัวลงภายหลังจากที่ราคาน้ำมันร่วงลง
ดัชนี S&amp;P/ASX 200 ปรับตัวลง 28.50 จุด หรือ 0.48% ปิดที่ 5,932.20 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,901.50 จุด ลดลง 26.80 จุด หรือ 0.45%
 
ดัชนีนิกเกอิตลาดหุ้นโตเกียวพุ่งขึ้นเกือบแตะระดับ 20,000 จุดในวันนี้ และปิดที่ระดับสูงสุดในรอบ 15 ปี ขานรับมุมมองที่เป็นบวกต่อผลประกอบการของบริษัทญี่ปุ่น
สำนักข่าวเกียวโดรายงานว่า ดัชนีนิกเกอิพุ่งขึ้น 147.91 จุด หรือ 0.75% ปิดที่ 19,937.72 จุด ซึ่งเป็นระดับปิดสูงสุดนับตั้งแต่เดือนเม.ย.2543
 
ดัชนีเซี่ยงไฮ้คอมโพสิตตลาดหุ้นจีนปิดแดนลบในวันนี้ เนื่องจากนักลงทุนจีนได้เทขายหุ้นในตลาดหุ้นเซี่ยงไฮ้ และแห่เข้าซื้อหุ้นในตลาดหุ้นฮ่องกงที่มีราคาถูกกว่า หลังจากที่ตลาดหุ้นจีนทะยานขึ้นถึง 60% ในช่วงห้าเดือนที่ผ่านมา
สำนักข่าวซินหัวรายงานว่า ดัชนีเซี่ยงไฮ้คอมโพสิตปรับตัวลง 37.28 จุด หรือ 0.93% ปิดที่ 3,957.53 จุด
 
ดัชนีคอมโพสิตตลาดหุ้นเกาหลีใต้ปรับตัวลง 0.02% เนื่องจากแรงเทขายของนักลงทุนสถาบัน ซึ่งได้บดบังแรงซื้อขายนักลงทุนต่างชาติและรายย่อย ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 0.39 จุด ปิดที่ 2,058.87 จุด โดยมีปริมาณการซื้อขายหนาแน่น 519.4 ล้านหุ้น มูลค่า 5.77 ล้านล้านวอน (5.28 พันล้านดอลลาร์) โดยมีหุ้นบวกมากกว่าหุ้นลบในสัดส่วน 455 ต่อ 359
 
ดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ เนื่องจากนักลงทุนจีนได้เทขายหุ้นในตลาดหุ้นเซี่ยงไฮ้ และแห่เข้าซื้อหุ้นในตลาดหุ้นฮ่องกงที่มีราคาถูกกว่า
ดัชนีฮั่งเส็งเพิ่มขึ้น 707.53 จุด หรือ 2.70% ปิดวันนี้ที่ 26,944.39 จุด